ดัชนีผลผลิตอุตสาหกรรม ต.ค. พลิกหดตัว 3.71% เหตุหยุดซ่อมโรงกลั่น-ส่งออกชะลอตัว
“สศอ.” เผย ดัชนีผลผลิตอุตสาหกรรมเดือน ต.ค. พลิกหดตัว 3.71% เหตุหยุดซ่อมโรงกลั่น-ส่งออกชะลอตัว ฟาก 10 เดือนแรกปีนี้ยังโต 2.17%
“สศอ.” เผย ดัชนีผลผลิตอุตสาหกรรมเดือน ต.ค. พลิกหดตัว 3.71% เหตุหยุดซ่อมโรงกลั่น-ส่งออกชะลอตัว
30 พ.ย. 2565

สำนักงานเศรษฐกิจอุตสาหกรรม (สศอ.) เปิดเผยว่า ดัชนีผลผลิตอุตสาหกรรม (MPI) เดือนต.ค. 65 อยู่ที่ระดับ 93.89 ลดลง 3.71% จากช่วงเดียวกันของปีก่อน โดยช่วง 10 เดือนแรกของปีนี้ (ม.ค.-ต.ค.) ดัชนี MPI ขยายตัวเฉลี่ย 2.17%
ด้านอัตราการใช้กำลังการผลิต (CapU) เดือน ต.ค.65 อยู่ที่ 59.91% ลดจากเดือนก.ย.65 ซึ่งอยู่ที่ 63.34% ส่งผลให้ช่วง 10 เดือนแรกของปีนี้ อัตราการใช้กำลังการผลิต เฉลี่ยอยู่ที่ 63.06%
โดยปัจจัยสำคัญที่ทำให้ดัชนี MPI เดือนต.ค. ลดลง ส่วนหนึ่งมาจากปัจจัยเชิงเทคนิคชั่วคราวของสถานประกอบการเอง ได้แก่ การหยุดซ่อมบำรุงของโรงกลั่นบางโรง
นอกจากนี้ ยังมีปัจจัยจากการส่งออกที่หดตัวจากผลของเศรษฐกิจโลกที่ชะลอตัว ทำให้กระทบต่อการส่งออกของไทยเร็วกว่าที่คาดไว้, การผลิตสินค้าที่เกี่ยวข้องกับภาคเกษตรหลายกลุ่มหดตัว เช่น ปุ๋ยเคมี ผลิตภัณฑ์ยาง การแปรรูปผักผลไม้ ซึ่งเป็นผลกระทบจากปัญหาอุทกภัยในหลายพื้นที่
อย่างไรก็ดี อุตสาหกรรมที่เน้นตลาดในประเทศหลายอุตสาหกรรมยังขยายตัวได้ดี เช่น รถยนต์, น้ำมันปาล์ม, อาหารสัตว์